विधानसभा चुनाव के लिए आचार संहिता लगने के दिन नजदीक आने के साथ ही चुनावी माहौल रंग लेने लगा है। कौमी एकता सम्मेलन में राज्य से लेकर केन्द्र सरकार तक पर हमला बोलते हुए कहा गया कि आज संविधान ही नहीं, वोट भी खतरे में हैं। कांग्रेस प्रदेशाध्यक्ष सचिन पायलट ने मुख्यमंत्री पर निशाना साधते हुए कहा कि उनके शासन में 33 जिलों में हुए बंटाधार पर वे कब जवाब देंगी। पूर्व मुख्यमंत्री अशोक गहलोत ने भाजपा के जुमलों पर तंज कसते हुए कहा कि प्रधानमंत्री नरेन्द्र मोदी पूर्व प्रधानमंत्री इंदिरा गांधी द्वारा स्थापित इसरो के परिसर में जाकर उपग्रह अंतरिक्ष में जाते हुए देखते हैं और फिर भी कांग्रेस के 70 साल के शासन पर सवाल उठाते हैं। लोकतांत्रिक जनता दल के संरक्षक और पूर्व केन्द्रीय मंत्री शरद यादव ने कहा कि 31 प्रतिशत वोट वाले सरकार चला रहे हैं और 69 प्रतिशत वाले बैठे हुए हैं, इसको रोकने के लिए उन्होंने चुनाव में साझा होने का आह्वान किया।